Alexander, episcopus, servus servorum Dei, dilectis filiis Stephano abbati et fratribus Cluniacensibus, salutem et apostolicam benedictionem. Justis petentium desideriis dignum est nos facilem prebere consensum et vota, que a rationis tramite non discordant, effectu sunt prosequente complenda. Eapropter, dilecti in Domino filii, vestris justis peticionibus grato concurrentes assensu, donationem quam Raimundus Petri, pro redemptione peccatorum suorum, de assensu et voluntate bone memorie Dalmatii, quondam Narbonensis archiepiscopi, monasterio vestro rationabiliter fecit, sicut in autentico scripto exinde facto continetur, vobis auctoritate apostolica confirmamus et presentis scripti patrocinio communimus, statuentes ut nulli omnino hominum liceat hanc paginam nostre confirmationis infringere vel ei aliquatenus contraire. Si quis autem id attemptare presumpserit, indignationem omnipotentis Dei et beatorum Petri et Pauli, apostolorum ejus, se noverit incursurum. Datum apud Montepesulanum, III kalendas augusti.